ออมสินตั้งท่าเจรจาหนี้ครู
ออมสินเตรียมทำข้อตกลงกับ สกสค. ปล่อยกู้ใหม่รีไฟแนนซ์หนี้เก่า คาดครูเข้าโครงการ 2 แสนราย
29 ก.พ. 2559

ออมสินเตรียมทำข้อตกลงกับ สกสค. ปล่อยกู้ใหม่รีไฟแนนซ์หนี้เก่า คาดครูเข้าโครงการ 2 แสนราย
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ขณะนี้อยู่ระหว่างการทำข้อตกลงกับสำนักงานคณะกรรมการส่งเสริมสวัสดิการและสวัสดิภาพครูและบุคลากรทางการศึกษา (สกสค.) เกี่ยวกับมาตรการในการแก้หนี้ครูและบุคลากรทางการศึกษาตามที่คณะรัฐมนตรี (ครม.) เห็นชอบให้อนุมัติวงเงินสินเชื่อใหม่โดยใช้เงินทายาทที่จะได้รับในอนาคตเมื่อผู้กู้เสียชีวิตเป็นการค้ำประกัน ซึ่งเชื่อว่าโครงการดังกล่าวจะช่วยลดภาระและบรรเทาปัญหาหนี้สินให้แก่ครูและบุคลากรทางการศึกษาได้เป็นอย่างดี 
ทั้งนี้ โครงการดังกล่าวจะช่วยให้หนี้ที่ไม่ก่อให้เกิดรายได้ (เอ็นพีแอล) ของกลุ่มครูและบุคลากรทางการศึกษาของธนาคารปรับตัวเพิ่มขึ้น เนื่องจากหลักเกณฑ์เบื้องต้นของโครงการแก้หนี้ครูและบุคลากรทางการศึกษาล่าสุดนั้น จะเป็นการปล่อยสินเชื่อเฉลี่ยรายละไม่เกิน 3 แสนบาท ในอัตราดอกเบี้ย 4% ต่อปี ลดลงจากปัจจุบันที่ 6% ต่อปี และจะมีการกำหนดเป็นเงื่อนไขว่าให้เป็นการกู้เพื่อปรับโครงสร้างหนี้เดิมเท่านั้น คาดว่าในปีนี้ผลจากโครงการแก้ปัญหาหนี้สินของครูและบุคลากรทางการศึกษา จะสามารถลดปัญหาหนี้ที่กล่าวถึงเป็นพิเศษ ที่ต้องจับตาว่าจะเป็นหนี้เสียได้อย่างน้อย 4 หมื่นล้านบาท ทั้งนี้ จากปัจจุบันธนาคารออมสินมีหนี้สินครูกว่า 4 แสนราย คิดเป็นวงเงินที่ปล่อยกู้ให้ครู 4.7 แสนล้านบาท มีหนี้เสียอยู่ราว 2,000 ล้านบาท คิดเป็น 0.29% ของสินเชื่อรวม
“โครงการนี้จะเป็นโครงการภาคสมัครใจเท่านั้น ไม่ได้มีการบังคับแต่อย่างใด ประเมินในเบื้องต้นว่าจะมีครูและบุคลากรทางการศึกษาทั้งกลุ่มที่เป็นหนี้เสีย และหนี้ปกติสนใจเข้าร่วมโครงการ 1.8-2 แสนราย คิดเป็นวงเงิน 6 หมื่นล้านบาท จากปัจจุบันมีจำนวนครูและบุคลากรที่กู้เงินจากธนาคารราว 5 แสนราย” นายชาติชาย กล่าว
นายชาติชาย กล่าวอีกว่า หลังจากนี้หน่วยงานที่เกี่ยวข้องกับเรื่องดังกล่าวจะต้องมีการวางแนวทางในการแก้ปัญหาหนี้สินของครูและบุคลากรทางการศึกษาอย่างเป็นระบบมากขึ้น เช่น การกำหนดแนวทางในการสร้างเสริมวินัยทางการเงินให้แก่กลุ่มเป้าหมาย โดยอาจต้องพิจารณาถึงสถานะทางการเงินว่ามีความพร้อมในการกู้เงินหรือไม่ หากต้องมีการจ่ายเงินต้นและดอกเบี้ยในแต่ละเดือนแล้วยังมีเงินเพียงพอที่จะดำรงชีพ หรือหากพิจารณาแล้วพบว่ามีจำนวนหนี้สิน หรือภาระในการดำรงชีพเป็นจำนวนมาก สถาบันการเงินก็อาจไม่พิจารณาปล่อยสินเชื่อให้ เป็นต้น
สำหรับโครงการเพื่อช่วยเหลือและแก้ไขปัญหาหนี้สินครูระยะแรกของธนาคารออมสิน ซึ่งประกอบด้วย 4 โครงการ ได้แก่ การชะลอการฟ้องร้องดำเนินคดีหรือบังคับคดีไม่เกิน 3 ปี สำหรับกลุ่มวิกฤต และการพักชำระดอกเบี้ยไม่เกินครึ่งหนึ่งเป็นเวลา 2 ปี ของกลุ่มใกล้วิกฤต รวมถึงการปรับโครงสร้างหนี้ให้ลูกหนี้กลุ่มที่มีหนี้ค้างชำระไม่เกิน 12 งวดติดต่อกัน และการให้พักชำระเงินต้นไม่เกิน 2 ปี แต่ชำระดอกเบี้ยสำหรับลูกหนี้ปกตินั้น มีครูและบุคลากรทางการศึกษาลงทะเบียนเข้าร่วมโครงการทั้งสิ้นกว่า 5 หมื่นคน คิดเป็นวงเงินกว่า 7 หมื่นล้านบาท และได้มีการทำข้อตกลงในการแก้ไขปัญหาแล้วกว่า 2 หมื่นคน โดยครูและบุคลากรทางการศึกษาที่สนใจสามารถลงทะเบียนเข้าร่วมโครงการได้ทั้ง 2 โครงการพร้อมกัน